b'\n_START_ARTICLE_\nRachel Roberts\n_START_SECTION_\nBiografia\n_START_PARAGRAPH_\nNascuda a  Llanelli, Gal\xc2\xb7les, va estudiar en la Universitat de Gal\xc2\xb7les i en la Royal Academy of Dramatic Art. Es va iniciar com a actriu teatral treballant amb una companyia de repertori a Swansea el 1950, i va debutar en el cinema en la com\xc3\xa8dia Valley of Song (1953), dirigida per Gilbert Gunn._NEWLINE_El seu paper de Brenda a la pel\xc2\xb7l\xc3\xadcula dirigida per Karel Reisz Saturday Night and Sunday Morning (1960) li va suposar guanyar un Premi BAFTA. Lindsay Anderson la va elegir per interpretar la soferta Mrs. Hammond a This Sporting Life, treball amb qu\xc3\xa8 va guanyar un nou BAFTA i una nominaci\xc3\xb3 a l\'Oscar. Ambd\xc3\xb3s t\xc3\xadtols van ser exemples significatius del free cinema brit\xc3\xa0nic._NEWLINE_Com a actriu teatral va actuar en el Royal Court i va interpretar el paper del t\xc3\xadtol en el musical de Lionel Bart Maggie May (1964). En el cinema va continuar encarnant dones amb \xc3\xa0nsies luxurioses, com en el cas del film de Lindsay Anderson O Lucky Man!, encara que en l\'australiana P\xc3\xadcnic at Hanging Rock, dirigida per Peter Weir, va fer un paper diferent, el d\'una autorit\xc3\xa0ria professora en una escola femenina victoriana._NEWLINE_Despr\xc3\xa9s de traslladar-se a Los Angeles, Calif\xc3\xb2rnia, en els primers anys setanta, va actuar en papers secundaris en diferents produccions nord-americanes com Foul Play. El seu \xc3\xbaltim film brit\xc3\xa0nic va ser Yankis (1979), dirigida per John Schlesinger, interpretaci\xc3\xb3 que li va valer un BAFTA a la millor actriu secund\xc3\xa0ria._NEWLINE_El 1979, Roberts va treballar amb Jill Bennett a la producci\xc3\xb3 de la London Weekend Television basada en l\'obra d\'Alan Bennett The Old Crowd, i dirigida per Lindsay Anderson i Stephen Frears.\n_START_SECTION_\nVida personal\n_START_PARAGRAPH_\nRoberts es va casar dues vegades. El seu primer matrimoni va ser amb Alan Dobie (1955-1961), i el segon amb Rex Harrison (1962-1971). Ambd\xc3\xb3s van acabar en divorci. El seu alcoholisme i depressions es van accentuar despr\xc3\xa9s del divorci de Harrison. Enfonsada despr\xc3\xa9s del segon divorci, es va traslladar a Hollywood el 1975 i va intentar oblidar la relaci\xc3\xb3. El 1980 va ser in\xc3\xbatil un \xc3\xbaltim intent de guanyar-se a Harrison i, impulsiva i insegura, es va su\xc3\xafcidar prenent una sobredosi de barbit\xc3\xbarics i alcohol al seu domicili de Los Angeles. El forense va informar que la causa de la mort va ser la ingesti\xc3\xb3 d\'una subst\xc3\xa0ncia c\xc3\xa0ustica i, posteriorment, una intoxicaci\xc3\xb3 aguda per barbit\xc3\xbarics. L\'actriu tenia 53 anys._NEWLINE_Les seves restes van ser incinerades al Crematori Chapel of the Pines de Los Angeles. Els seus diaris personals van ser la font per editar No Bells on Sunday: The Memoirs of Rachel Roberts (1984)._NEWLINE_El 1992, les cendres de Rachle Roberts, juntament amb les de la seva vella amiga Jill Bennett (que el 1990 tamb\xc3\xa9 es va su\xc3\xafcidar), van ser escampades pel seu amic, el director Lindsay Anderson, en el Riu T\xc3\xa0mesi al seu pas per Londres. L\'esdeveniment es va incloure en un documental autobiogr\xc3\xa0fic del realitzador em\xc3\xa8s per la BBC i titulat "Is That All There Is"?.'